Sporočilo za javnost

**Anita Ogulin dobila svoje drevo ob Poti spominov in tovarištva**

**Ljubljana, 17. aprila 2025 – Zveza Anita Ogulin in ZPM je v sodelovanju z društvom Zeleni prstan razkrila spominsko tablo ob drevesu, posvečenem izjemni humanitarki Aniti Ogulin.**

V bližini Fužinskega gradu, ob krožnem parku na Poti spominov in tovarištva, so se danes poklonili humanitarki Aniti Ogulin, ki se je od nas poslovila julija lani. S simbolno posvojitvijo drevesa želijo ohraniti spomin na njeno srčnost, predanost in neomajno zavezanost pravičnejši in bolj sočutni družbi.

Anita Ogulin je svoje celo življenje posvetila reševanju stisk otrok, mladostnikov in družin po vsej Sloveniji. Bila je ključna oseba pri oblikovanju dveh vseslovenskih humanitarnih programov Botrstvo v Sloveniji in Veriga dobrih ljudi, ki še danes delujeta pod okriljem Zveze Anita Ogulin in predstavljata upanje tisočim. Zaradi njene neomajne vere v dobro in njene brezpogojne predanosti so številni otroci, družine in posamezniki znova stopili na pot dostojnega življenja.

Ob razkritju table je **Alenka Petkovšek, nova predsednica Zveze Anita Ogulin**, dejala: *''Ob tem drevesu stoji tabla, na katero smo zapisali štiri besede: moč, sočutje, upanje in pogum. To niso le besede – to so vrednote, ki jih je Anita živela. To so temelji njenega delovanja. Če si izposodim njene misli: 'Vsi tvorimo dobro družbo. In če tvorimo dobro družbo, potem bi morali dobro sejati ne samo na področju solidarnosti in športa, ampak v družbi na splošno.'*

*Njeno drevo nas bo še dolga leta spominjalo nanjo in nam nudilo prostor, kjer si bomo lahko vzeli čas. Se ustavili. Umirili misli. In se znova spomnili, da ni dovolj, da samo vidimo, moramo tudi čutiti. Naj to drevo ne bo le simbol spomina, ampak tudi navdih za prihodnost. Naj nas opominja, da so moč, sočutje, upanje in pogum vedno prava pot''.*

Narava je imela za Anito Ogulin prav poseben pomen, bila je njen vir moči, kot je sama večkrat dejala: *»Hoja. Sprehod. Moja Sava … Voda odplavlja. Drevesa so še vedno moja moč. Potrebujem naravo, hojo in zrak. Tam se počutim svobodno.«* Zato to drevo ni le simbol spomina nanjo, temveč globoka povezava z njenim virom moči, naravo, ki ji je dajala zagon, za predano pomoč ljudem v stiski.

**Kontakt za dodatne informacije:**

Služba za odnose z javnostmi

pr@zveza-anitaogulin.si, 031 772 799